Emilia Rydberg

Hanna Emilia Rydberg-Mitiku, izen artistikoa Emilia edo Emilia Mitiku duena (Stockholm, Suedia, 1978ko urtarrilaren 5a) pop abeslari suediarra da. "Big Big World" abestia hainbat herrialdetako zerrendetan lehen postura iritsi zen.

 Biografia 
Etiopian abeslari ezaguna den Tèshomè Mitikuren alaba da, ama ordea suediarra du, Malena Rydberg. Stockholmeko Adolf Fredrik musika eskolan graduatu zen.

1996an ABBA taldearen managerra izan zen Stig Andersonen semea den Lars Andersonek aurkitu zuen. Hasiera hartan Emilia izena erabiltzen zuen, baina 2012an aitaren abizena berreskuratu du izen artistiko gisa eta orain Emilia Mitiku gisa ezagutzen da.

1998an atera zuen aurreneko diskoa, Big Big World izenekoa, eta "Big Big World" abestia Europako herrialde askotan lehen postura iritsi zen, hala nola, Alemanian, Austrian, Belgikan, Espainian, Norvegian, Herbeheretan, Suitzan, eta noski, Suedian ere bai. Erresuma Batuan 5. postura iritsi zen. Bigarren diskoari bere izena eman zion, Emilia eta 2000. urtean argitaratu zuen. ez zuen aurrenekoaren arrakastarik izan. "Kiss by kiss" eta "When You Are Here" izan ziren ateratako singleak.

2007an Små ord av kärlek diskoa atera zuen, abesti guztiak suedieraz kantatu zituen. 2009an Melodifestivalen jaialdian lehiatu zen eta "You're My World" abestiarekin Eurovision Abesti Lehiaketan parte hartzeko helburuaz, baina finalean bederatzigarren postuan gelditu zen. Abestiak ordea Suedian arrakasta izan zuen, hirugarren postura iristerainokoa, eta egoera aprobetxatuz laugarren diskoa atera zuen, My World izenekoa. Ákos Dobrády abeslari hungariarrarekin dueto bat egin zuen "Side by Side" abestian eta hungarieraz eta ingelesez grabatu zen. Rihannaren "We Found Love" abestiaren cover bat ere egin zuen eta YouTuben argitaratu zuen.

2012an jadanik Emilia Mitiku izen artistikoarekin "Lost Inside" eta "So Wonderful" singleak atera zituen eta 2013an iritsi zen bere bosgarren diskoa, I Belonge to You.

 Diskografia 
 Big Big World (1998)
 Emilia (2000)
 Små ord av kärlek (2007)
 My World (2009)
 I Belong to You (2013)

 Erreferentziak 

Kategoria:Suediako abeslariak
Kategoria:Stockholmdarrak
Kategoria:Ingelesezko abeslariak
Kategoria:Suedierazko abeslariak
Kategoria:Emakume abeslariak
Kategoria:1990eko hamarkadako abeslariak
Kategoria:2000ko hamarkadako abeslariak
Kategoria:2010eko hamarkadako abeslariak